ریزبەندی گۆڵكارانی تۆپی پێی جیهان لە 2020 | دەزگاى زارى کرمانجى\nزاری كرمانجی- ئاژانسییە هەواڵییە وەرزشییەكان: ساڵی 2020 بە شێوەیەكی گشتی جیهان تێیدا بە باردۆخێكی ناهەمواردا تێپەڕی بەهۆی بڵاوبونەوەی ڤایرۆسی كۆڕۆناو راگرتینی یارییەكان بۆ ماوەی سێ مانگ و پاشان یارییەكان بە بێ ئامادەبونی هاندەران دەستی پێكردەوە.\nدرووستبوونی ئەم بارودۆخە كاریگەری خراپی بەسەر هەندێك یاریزانەوە هەبووەو لەگەڵ چەند یانەیەكدا كە لەسەردەمی پێش كۆڕۆنا بە ئاستێكی باشترەوە دەبینران، پێچەوانەی ئەوەش چەند یاریزانێك ئاستی بەرەو باشتر چووە.\nریزبەندی ئەو یاریزانانەی خاوەنی زۆرترین گۆڵن كە لە هەر یارییەك گۆڵیان تۆماركردبێ لە ساڵی 2020 بەمشێوەیەیە:\n1- كریستیانۆ رۆناڵدۆ (یۆڤانتس) - 22 گۆڵ لە 21 یاریدا, 2- رۆبێرت لیڤاندۆڤیسكی (بایرن میونخ) - 21 گۆڵ لە 18 یاریدا, 3- ئێرلینگ هالاند (دۆرتمۆند) - 16 گۆڵ لە 24 یاریدا, 4- لیۆنێل مێسی (بەرشەلۆنە) - 15 گۆڵ لە 24 یاریدا, 5- ئیلیچیچ (ئەتلەنتا) - 14 گۆڵ لە 16 یاریدا, 6- چیرۆ ئیمۆبێلی (لازیۆ) - 14 گۆڵ لە 19 یاریدا, 7- كای هافێرتس (بایەر لێڤەركۆزن) - 14 گۆڵ لە 22 یاریدا, 8- ئەندریە سیلڤا (ئینتراخت فرانكفۆرت) - 13 گۆڵ لە 21 یاریدا, 9- رۆمێلۆ لۆكاكۆ (ئینتەرمیلان) - 13 گۆڵ لە 21 یاریدا, 10- كیلیان مباپێ (پاریس سان جێرمان) - 12 گۆڵ لە 14 یاریدا.\nلەنێو ئەم لیستەدا تەنها كیلیان مباپێ لە دوای بڵاوبونەوەی ڤایرۆسی كۆڕۆناو دەستپێكردنەوەی یارییەكان، یاری ئەنجام نەداوە، چونكە بە بڕیارێكی حكومەتی فەڕەنسا خولی یانەكانی ئەو وڵاتە هەڵوەشێندراییەوە.


له‌لایه‌ن: ئاریان ئومێد - به‌روار: 2021-03-29-02:53:00 - کۆدی بابەت: 3890\nیەکێک لە گرنگترین ئەو گەلانەی لە کوردستانی کۆندا ژیاون گوتیەکانن، کۆنترین سەرچاوە کە باسی کردبن دەقی پادشایەکی سۆمەریە بە ناوی (لۆگال ئانی مێندوو) کە لە هەزارەی سێیەمی پێش زانیندا ژیاوە.\nسنووری قەڵەمڕەوی و نیشتەجێبوونی گووتییەکان بە تەواوەتی ڕوون نیە، بەڵام بەگشتی باوەڕ وایە لە نێوان ڕووباری سیروان و زێی بچوکدا ژیاون و شاری (ئارابخا) واتە کەرکوکی ئەمڕۆیان کردووەتە مەڵبەندی دەسەڵاتداری خۆیان.\nگوتییەکان بە چەند شێوازێکی جیاوازی وەک (گوتی، قوتی، کوتی) ناویان هاتووە، قسەو باسی زۆر لە بارەی ناوەکەیانەوە هەیە، کە باوەڕوایە لە ناوچەکەیانەوە وەرگیراوە کە لە خواروی ناوچەی (کردا) بووە.\nگوتییەکان لە یەکێک لە قۆناغەکاندا بە سەرکردایەتی پادشا (ئیلولومیش) دەست بەسەر تەواوی عێراقدا دەگرن و کۆتایی بە دەسەڵاتی ئەکەدیەکان دەهێنن، دەنگۆی ئەوە هەیە بۆ ماوەی نزیک بە (١٠٠) ساڵ، فەرمانڕەوایی ناوچەکەیان کردبێ، هەر ئەمەش وایکردووە ناویان لە تۆمارەکاندا زیاتر بوونی هەبێ و ناوی بەشێک لە پادشا و دەسەڵاتدارەکانیان ئاشکرابێ، کە هەر لەو ماوەیەدا ناوی (٢١) پادشایان لە لیستی پادشایانی سۆمەری تۆمار کراوە، وەک (ئیلولومیش ، سالاگاب ، ئیریدوپیزیر) کە ئەمەی کۆتاییان ناوبانگێکی زۆری هەیە، چوونکە دەقێکی لێ بەجێماوە تێیدا باسی بەشێک لە چالاکیە سەربازیەکانی (ئیریدوپیزیر) دەکات.\nپێدەچێ گوتییەکان ماوەیەکی کەم تەواوی ناوچەکەیان گرتبێ و دواتر لە هەندێک لە ناوچەکانی باشوور کشابێتنەوە بەڵام لە بابل و ناوچەکانی نزیکی ماوەیەکی باش ماونەتەوە، سۆمەریەکان ئەم ماوەیە بە سەردەمی پشێوی و ئاڵۆزی دادەنێن، وادیارە گوتییەکان بەو سیستەم و ژینگەیەی سۆمەریەکان ئاشنا نەبوون، یاخود وەک پێویست سروشتی خەڵکی ناوچەکەیان نەناسیووە، هەر بۆیە کێشەیان لە بەڕێوەبردنی ناوچەکاندا بۆ دروست بووە.\nهەرچەند دواتر بە زمان و کلتووری سۆمەری و ئەکەدی سەرسام دەبن و سوودی لێ دەبینن، بە تایبەت نووسینی (مێخی).\nخاڵێکی گرنگی تر لەمەڕ گوتییەکانەوە ئەوەیە کە ئەم گەلە پێدەچێ هەنێک جار پادشاکانیان بۆ ماوەیەکی کاتی و دیاریکراو دانابێ، واتە بە پێچەوانەی ئەکەدی و سۆمەریەکانەوە، پادشاکانی گوتی جگە لە چەند پادشایەک، بەشێکی زۆریان ماوەی حوکمڕانیان یەکسان و دیاری کراوە.\nهەڵبەت کۆمەڵێک بەڵگە و ئاسەواری گرنگ هەیە گومان دەخاتە سەر ئەو بیرۆکەیەی کە گوایە گوتییەکان تەنها لە مەڵبەندی نێوان زێی بچوک و سیرواندا ژیابن، وەک لە دەقێکی پادشای ئاشووری (شەلمانسەری یەکەم ١٢٨٠ - ١٢٦١ پ.ز) دەردەکەوێ و ئاماژە بە بوونی خەڵکی گوتی دەکات لە ناوچەکانی (ئورارتۆ) واتە باکووری کوردستان، هەروەها دۆزینەوەی سەری پادشایەکی گوتی کە لە بڕۆنز دروستکراوە لە نزیک هەمەدان، گومانی ئەوە زیاتر دەکات کە گوتییەکان ڕووبەرێکی زۆر لەوە فراوانتریان لە ژێردەستدا بووە کە باس دەکرێ.\nهاوکات شوێنەوار و جێ دەستی خۆیان لە ناوچەکەدا بەجێ هێشتووە، لەوانە داتاشراوی (هۆرێن شێخان) کە مێژوونوس و لێکۆڵەرێکی وەک "دیاکۆنۆ" باوەڕی وایە شوێنەوارێکی گوتییە و دەگەڕێتەوە بۆ هەزارەی دووەمی پێش زاین.\nدەکرێ بڵێین مێژووی گوتیەکان تاکوو ئەمڕۆش پێویستی بە لێکۆڵینەوەی زیاترەو هێشتا وەکوو پێویست کنە و پشکنینی ورد لە ناوچەکانیان نەکراوە، کە دەکرێ هێشتا نووسین و شوێنەوارێکی زۆریان مابێ کە نەکەوتبێتە بەر چاوی توێژەران و شوێنەوارناسان.\nد.محمد محمود مەندەلاوی: مێژوو و شارستانیەتی کورد\nبابه‌ته په‌یوه‌ندیداره‌كان به : دانیشتوانی کۆنی کوردستان - گۆتییەکان\nکۆرپەلەی هەژدە هەفتە - ١٠٠ وێنەکەی مێژوو\nدیمەن لە پەنجەرەکەی لێ گراسەوە - ١٠٠ وێنەکەی مێژوو\nهێڵی کاتیی جەنگی عێراق\nئەنجوومەنی بڕیاردانی عێراق\nبازدانزانی دالی - ١٠٠ وێنەکەی مێژوو\nئۆپەراسیۆنی بەرەبەیانی سوور\n١٠٠ وێنەکەی مێژوو


وه‌ڵامێكی دۆستانه بۆ نامه‌یه‌كی دۆستانه‌ی كاك حه‌مه كاكه ره‌ش – Denegkan\nوه‌ڵامێكی دۆستانه بۆ نامه‌یه‌كی دۆستانه‌ی كاك حه‌مه كاكه ره‌ش\nbyڕێبوار\tAugust 22, 2009\tگشتی\n" ئه‌گه‌ر كتێب نه‌مێنێت، مێژووش نامێنێت و ئاده‌میزادیش نامێنێت"… بۆرخیس\n"ترس و شه‌رم دامانده‌گرێت، له‌به‌ر ئازار و ئه‌شكه‌نجه‌دا ده‌ناڵێنین…\nپرسیار له هۆكاری تۆقینی ژیان ده‌كه‌ین، له گوناه و تاواندا من و تۆ وه‌ك یه‌ك نین؟\nهه‌رگیز مرۆڤایه‌تی له زه‌مانێكی ناخۆشتر له زه‌مانی ئێستاماندا تێنه‌په‌ڕیوه…\nله‌گه‌ڵ ئه‌وه‌شدا هه‌رگیز به‌وه نه‌گه‌شتین مرۆڤایه‌تی له ناخی خۆماندا بكوژین"… ڤاسیلی گرۆسمان\nله راستیدا سه‌رقاڵیم به ژیان و راگه‌یاندنه‌وه، له ئێستادا ده‌رفه‌تی كه‌می بۆ هێشتومه‌ته‌وه، بۆیه ره‌نگه له ناردنی ئه‌م وه‌ڵامه‌ی دۆستنامه‌یه‌كی كاكه حه‌مه كاكه ره‌ش دواكه‌وتبم، هه‌رچه‌نده له نوسینی وه‌ڵامه‌كه‌شدا كه‌مته‌رخه‌میم نه‌كرد و له كاتی خۆیدا له‌سه‌ر داوای هه‌ندێك براده‌ری ئازیز نوسیم، ئه‌گینا من تاقه‌تی نامه‌ی ناو سایته‌كانم نیه، هه‌ر ئه‌مه‌شه وایكردووه له ئازیزێك بڵێت، رێبوار ده‌بێت هه‌تا ماوه چاوه‌ڕێی نامه‌ی فڵانه نووسه‌ر بێت، وه‌ك ئه‌وه‌ی ئه‌و نووسه‌ره یه‌كێك بێت له خواوه‌نده‌كانی به‌ره‌كه‌ت!!!\nبه‌هه‌رحاڵ سڵاو كاكه حه‌مه گیان، سوپاسی وشه‌كانت ده‌كه‌م، چون جارێكی تر وایلێكردم ئیستێك بكه‌م له به‌رانبه‌ر خۆم و به خۆم بێژم، ئه‌رێ به‌ڕاست ئه‌وه منم ئه‌وه‌نده بێكه‌ڵكم شه‌ڕ له‌سه‌ر كه‌سایه‌تی نووسه‌رێك بكه‌م، واته ئه‌و نووسه‌ره لای من پیرۆز بووبێت، یان ئه‌وان له مه‌به‌ستی من تێنه‌گه‌شتوون و وا ده‌زانن هه‌ڵوه‌سته‌كردن له‌سه‌ر كارێكی هه‌ڵوێستخواز، به خاتری كه‌سایه‌تی نووسه‌ری كتێبه سوتاوه‌كانه، یان هه‌ندێك له نووسه‌ره داخ له دڵه‌كانی تر، هه‌ر یه‌كه‌یان به ناوناتۆره‌یه‌ك په‌لامارم بده‌ن و ئیمه‌یل ده‌نێرن و له نووسینه بوغزنه‌كانیشیاندا(مه‌به‌ستم كاكه حه‌مه نیه)، كه‌هیچی تێدا نیه جگه له رقێكی حه‌ماقییانه، تانه‌وته‌شه‌ر ده‌ده‌ن!!!\nچونكه ئه‌و ده‌نگهه‌ڵبڕینه له به‌رانبه‌ر دژه مه‌عریفه‌كان، ئه‌گه‌ر لێكدانه‌وه‌ی وه‌های بۆ بكرێت و فه‌رهادی نووسه‌ری كتێبه سووتاوه‌كان، بكرێته فه‌رهادی من!!!\nئه‌مه ئه‌و په‌ڕی تێنه‌گه‌شتنه له مانای ئه‌و به ده‌نگهاتنه و ئه‌و په‌ڕی بێئاگاییه له ناوه‌ڕۆكی نووسین، كاتێكیش مرۆڤ نه‌یویست ناوه‌ڕۆكی نوسینه‌كان تێبگات، ده‌روازه‌ی به‌ڕوودا ده‌كرێته‌وه به‌ره‌و هه‌ڵه‌ی كوشنده تر.\nمن له‌گه‌ڵ هه‌ڵوێستی فه‌رهاددا نیم، وه‌لێ دژی هه‌ڵوێسته‌كانیشی نیم، چونكه ئه‌وه بۆچوونی كه‌سێكی نووسه‌ره و ئه‌ویش مرۆڤه و ئه‌شێ به هۆی پێكهاته‌كه‌یه‌وه وه‌ك مرۆڤێك گۆڕان له هه‌ڵوێسته‌كانیدا بكرێت، ئه‌مه‌ش ئه‌و په‌ڕی مافی تاكه كه‌سی هه‌ر كه‌سێكه، چونكه وه‌ك چۆن تۆ بۆ خۆت به ره‌وای ببینیت مافه‌كانت پارێزراو بێت، یان هه‌ندێك جار ته‌جاوزیش ده‌كه‌یته سه‌رمافی كه‌سانی تر، هێرش ده‌كه‌یته سه‌ر كه‌سایه‌تی مرۆڤه‌كان، له هه‌مانكاتدا ده‌ته‌وێت ره‌وتی ژیان و بیروبۆچوونی خۆت خۆت هه‌ڵبژێریت، به هه‌مان شێوه ده‌بێت ره‌وایی به مافه تاكه كه‌سییه‌كانی ئه‌وانی تریش بده‌یت، به‌ڵام ده‌بێت بزانین كاتێك بێڕیزی به‌رانبه‌ر نوسین بكرێت، ئه‌وا رۆژگارێكی ره‌ش به‌ڕێوه‌ده‌بێت بۆ هه‌مووان، نه‌ك نووسه‌ره داخ له دڵه عه‌قڵ دۆگماكانی تری ده‌وروبه‌ری كاكه حه‌مه، والێكی بده‌نه‌وه، من شیوه‌ن بۆ فه‌رهاد ده‌كه‌م، ئازیزم من شیوه‌ن بۆ فه‌رهاد ناكه‌م، به‌ڵكه شیوه‌ن بۆ رۆژگارێك ده‌كه‌م، كه مرۆڤه‌كانی رووی راستی نووسه‌رگه‌له درۆزنه‌كانی خۆی نابینێت!!!\nكاكه حه‌مه كێشه‌ی سه‌ره‌كی خوێنده‌وارانی ئێمه تێنه‌گه‌شتنه له‌و نوسینه‌ی كه دێته‌به‌ر ده‌ستییان ئه‌وكات له خۆڕا ده‌كه‌ونه شه‌ن و كه‌و كردنی بۆیه به‌ڕوای من، له‌و حاڵه‌ته‌دا مرۆڤ ده‌كه‌وێته ناوچوار چێوه‌یه‌كی به‌رته‌سكی بیركردنه‌وه‌وه، چونكه ئه‌وكات ئامانجی نوسینه‌كه‌ی لێبزر ده‌بێت، ناشزانێت چی خوێندۆته‌وه و تێناگات لێی، له‌وكاته‌شدا ره‌نگه به‌هۆی هه‌ڵه‌تێگه‌شتنه‌كه‌یه‌وه، توشی هه‌ڵه‌گۆش بێت و ره‌نگه خۆی هه‌ڵه‌گۆییه‌كانی خۆی به وه‌ڵامێكی مه‌عریفی تێبگات!!!\nمن ده‌ڵێم سوتاندنی كتێب سوتاندنی رۆحی هه‌موو نووسه‌رێكه و ده‌بێت هه‌مووان رێگه بگرن له‌و كاره دزێوانه، بۆ ئه‌وه‌ی نه‌بێته نه‌ریتێكی پۆخڵ له‌م جڤاته په‌ڕتووته‌دا، ئه‌مه‌ش به مانای ئه‌وه نایه‌ت، كه دژی جیاوازییه‌كان و ئه‌و هه‌نگاوانه‌بم كه به‌ره‌و یاخی بوون ده‌چن، ئه‌مه‌ش به‌و مانایه نایه‌ت گه‌نجه‌كانی كه‌لار و بتوێن، سه‌ره‌تایه‌كییان داڕشتبێت بۆ زه‌مه‌نێك مه‌عریفه تێیدا باڵاده‌ست، به‌ڵكه به‌و مانایه دێت، ئه‌و گه‌نجانه و ئه‌و نووسه‌ره هه‌ڵه‌گۆییانه‌ی پاڵپشتییان لێده‌كه‌ن، به‌بێ ئاگاییه‌كی كوشنده‌وه، هه‌نگاو ده‌نێن بۆ باڵاكردنی بیرۆكه‌ی به دۆزه‌خكردنی وڵات، ئه‌و نووسه‌ره ئایدیۆلۆژییا په‌رستانه‌ی به‌رگری له سوتاندنی كتێب ده‌كه‌ن و هاوڵاتییانی وڵاته‌كه‌ی خۆیان به گاگه‌ل ده‌شوبهێنن، سبه‌ینێ به‌رگری له باڵابوونی وه‌حشه‌تی سته‌مكاره‌كانیش ده‌كه‌ن، ئه‌و به‌رگریه‌ی ئه‌وان به‌رگریكردن نیه له مانه‌وه‌ی رۆحییه‌تی یاخی بوون، چونكه یاخی بوون، له ئه‌نجامی ململانێوه دروست ده‌بێت، ململانێش له ئه‌نجامی زیندوێتی جڤاته‌وه ده‌بێت، وه‌ك جۆرج سوریل ده‌ڵێت" ئه‌و جڤاته‌ی ململانێی تێدا نه‌بێت، چیدی گه‌شه ناكات"، به‌ڵام ئه‌و ململانێیه‌ی نووسه‌رگه‌له هه‌ڵه‌گۆكان ده‌یكه‌ن، نه‌ك ململانێ نیه، به‌ڵكه به‌شێكه له دیارخستنی عه‌قڵی جه‌هل په‌رستانه‌ی خۆیان، چونكه فراوانبوونی ململانێكان له فۆڕمێكی توندووتیژدا، جگه له ماڵوێرانی مرۆڤ، هیچی تری لێبه‌رهه‌م نایه‌ت، ئه‌زموونی شۆڕش و جه‌نگ و توندووتیژییه‌كانی دنیا تیرۆری به‌رهه‌مهێنا، تیرۆریش ئه‌و هه‌موو سه‌رگه‌ردانییه‌ی به‌رهه‌مهێنا، كه مرۆڤی كردۆته بێبه‌هاترین و قه‌شمه‌رترین بوونه‌وه‌ر، مرۆڤی ئه‌وه‌نده بێبه‌ها كردووه، كه وه‌ك ئاژه‌ڵه خۆماڵییه‌كان سه‌رده‌بڕدرێن.\nئه‌م زه‌مه‌نه بۆ مرۆڤ زه‌مه‌نی بێبایه‌خكردنی كه‌رامه‌تییه‌تی، زه‌مه‌نێكه به ناو به‌رگری كردن له جیاوازی، هه‌وڵی باڵاكردنی عونف ده‌درێت، هه‌ر ئه‌م ره‌هه‌نده‌یه كه نووسه‌ره داخ له دڵه عه‌قڵ دۆگماو چه‌قبه‌ستوو و ناوچه‌گه‌رییه‌كان، په‌لاماری ئه‌وانی تر بده‌ن و نووسه‌ره هه‌ڵه‌گۆكان به گاگه‌ل ناویان ببه‌ن!!!\nمرۆڤ بۆ ئه‌وه‌ی خاوه‌ن بیركردنه‌وه‌یه‌كی هیۆمانستیانه بێت و هه‌وڵی پێكه‌وه ژیان بدات، كه رێزگرتن له كه‌رامه‌تی مرۆڤ حاڵی سه‌ره‌كی بێت بۆ باڵاكردنی بیركردنه‌وه‌ی ژیاندۆستی، ده‌بێت به‌ر له هه‌موو شتێك بیر له وه‌لا نانی توندوتیژی بكاته‌وه، رامین جه‌هانبه‌گلوو ده‌ڵێت"ناتوندووتیژی به‌شێوه‌یه‌كی دیموكراتییانه، تێڕوانینێكی نوێ بۆ هاوڵاتییه‌كی كارا و دیاری كردنی مافی چاره‌نووس فه‌راهه‌م ده‌كات و داوامان لێده‌كات تا له هه‌وڵه‌كانماندا له پێناو وه‌دیهاتنی، به یه‌كتره‌وه په‌یوه‌ست بین"، كه‌واته كه‌ی مرۆڤ بیری له په‌یوه‌ستبوونی خۆی كرده‌وه به مرۆڤه‌كانی تر، له‌سه‌ر بنه‌مای مرۆڤبوون و مرۆڤایه‌تی كرده به‌هانه‌یه‌ك بۆ ئیدامه‌دان به ژیانكردن له‌گه‌ڵ ئه‌وانی تر، ئه‌و كاته جیهانێكمان ده‌بێت دوور له بێبایه‌خكردنی مرۆڤ و له ژێرپێنانی كه‌رامه‌تی مرۆڤ و سوكایه‌تی كردن به مرۆڤ و وازهێنان له به گاگه‌ل نیشاندانی ئه‌وانی تر.\nكاكه حه‌مه تۆ ده‌ڵێیت، ئه‌گه‌ر به‌ختیار عه‌لی و رێبین هه‌ردی و …هتد، له‌سه‌ر سوتاندنی كتێبه‌كانی فه‌رهاد پیرباڵ قسه‌یان نه‌كردایه، ئێوه هاوارتان لێهه‌ڵنه‌ده‌ستا، من ده‌توانم بۆخۆم وه‌ڵامت بده‌مه‌وه و حه‌قم به‌سه‌ر كه‌سی تره‌وه نیه، چونكه من رێك به پێچه‌وانه‌ی ئه‌و بۆچوونه‌ی جه‌نابته‌وه بیر ده‌كه‌مه‌وه، من سه‌رسامی هیچ نووسه‌رێك نیم، وه‌لێ كاتێك بابه‌تێكیان نوسی و سه‌رنجیان راكێشام، ده‌ستخۆشییان لێده‌كه‌م، به‌ڵام ناگاته ئاستی ستایشكردن و سه‌رسامبوون، من رێزم هه‌یه بۆ هه‌موو نووسه‌رێك و پێموایه نووسه‌ر ده‌بێت ئاوێنه‌ی ناخی خۆی و جڤاته‌كه‌ی بێت، له هه‌مان كاتیشدا بڕوام وایه، له ئه‌زه‌له‌وه مرۆڤ به نووسه‌ر و نانووسه‌ره‌وه، هه‌مووان یه‌ك شت ده‌ڵێنه‌وه، هه‌مووان دووباره‌كه‌ره‌وه‌ی رابردوون، وه‌ك رۆڵان بارت له باسی مه‌رگی نووسه‌ردا ده‌ڵێت" ئه‌وه‌ی له توانای نووسه‌ردایه، لاسایی كردنه‌وه‌ی كاره‌كانی پێشخۆیه‌تی، به‌بێ ئه‌وه‌ی ئه‌و كارانه ره‌سه‌ن بن، ئه‌وه‌ی نووسه‌ر ده‌توانێت بیكات ئاوێته‌كردنی نوسینه‌كانه و رووبه‌ڕوو كردنه‌وه‌یانه به‌رانبه‌ر به یه‌ك، به‌بێ ئه‌وه‌ی یه‌كێكیان بكاته پاڵپشت، ته‌نانه‌ت ئه‌گه‌ر نووسه‌ر بیه‌وێت ته‌عبیر له خودی خۆشی بكات، به‌لایه‌نی كه‌مه‌وه ده‌بی بزانێت، كه ئه‌و (شته) رۆحییه‌ی كه گوایه ده‌وێت(ته‌عبیری لێبكات) بریتییه له قاموسێكی ئاماده، كه وشه‌كانی به‌هۆی كۆمه‌ڵێك وشه‌ی تره‌وه لێك ده‌درێنه‌وه"، بۆیه ده‌بێت ئه‌و راستییه بزانیت، به شاهێدی هه‌ندێك براده‌ر( پێویست به ناوهێنانیان ناكات) من دوای 5 رۆژ له ناردنی ئه‌و نوسینه‌م بۆ كاك بێستوون نوری سه‌رنووسه‌ری گۆڤاری هه‌ڵبوون، زانیوومه كاك رێبین هه‌ردیش له‌سه‌ر ئه‌و بابه‌ته ستوونێكی نوسیووه، چونكه شه‌وێكیان به هه‌ر هۆكارێك بێت، له‌گه‌ڵ كاك رێبین هه‌ردی قسه‌م كرد و پرسیاری ئه‌وه‌م لێكرد كه ئه‌و وه‌ك رۆشنبیرێك چ هه‌ڵوێستێكی هه‌یه له‌سه‌ر ئه‌و كاره، كاك رێبین وتی" ستوونی داهاتووم له رۆژنامه‌ی ئاسۆ، له‌سه‌ر ئه‌و بابه‌ته ده‌بێت"، به‌ڵام به شاهێدی كاك رێبین هه‌ردی، من ئه‌و نووسینه‌م نه‌بینیبوو تا شه‌وێكی تر پێموت "كاكه من ستونه‌كه‌ی تۆم نه‌بینیووه"، ئه‌ویش لینكی نوسینه‌كه‌ی بۆ ناردم، كه له سایتی ده‌نگوباس بڵاو كرابوه‌وه، واته ئه‌م قسه كردنه‌ی من و كاك رێبین هه‌ردی، ماوه‌یه‌كی زۆری پێچوو تا من نوسینه‌كه‌ی ئه‌وم بینی، شاهێد تا ئێستاش نوسینی كاك به‌ختیارم نه‌دیووه له‌سه‌ر ئه‌و سوتاندنی كتێبه‌كانی پیرباڵ، بۆیه ئه‌م بۆچوونه‌ت پێچه‌وانه‌كه‌ی راسته، من رێزم هه‌یه بۆ كاك به‌ختیار عه‌لی و كاك رێبین هه‌ردی و هه‌ردوكیان دوو رۆشنبیری جێگه دیاری نێو رۆشنبیری كوردین، من له دووره‌وه هه‌ندێك په‌یوه‌ندیم له‌گه‌ڵ كاك به‌ختیار هه‌یه و هه‌میشه جێگه‌ی رێزه له لام، هه‌رچی كاك رێبینیشه من به دۆستێكی نزیكی خۆمی ده‌زانم و یه‌كێكه له‌و دۆستانه‌ی كه جێگه‌ی متمانه‌مه و ره‌نگه ئاگاداری رووگه‌لێكی ژیانم بێت كه خۆم بۆم باسكردووه و هه‌میشه جێگه‌ی رێزه له‌لام، من سه‌رسام نیم به هیچ نووسه‌ر و رۆشنبیرێك، وه‌لێ وه‌ك وتم، رێزی هه‌موو بیركردنه‌وه‌یه‌كی هیۆمانستییانه و قه‌ڵه‌مێكی به‌پێز ده‌گرم، كه‌چی جه‌نابت به‌بێ هیچ حساب كردنێك بۆ به‌رانبه‌ر، به كۆپی كراوی كه‌سانی تر ده‌مشوبهێنیت!!! ئه‌مه‌ش زیاتر له بێكه‌ره‌سته‌ییه‌وه نزیكه\nدواتر من تۆمه‌تبار ده‌كه‌یت به‌وه‌ی كه ئازام بۆ تۆمه‌تباركردنی كه‌سانی به‌رانبه‌رم، بمبه‌خشه كه ده‌ڵێم ئه‌م بۆچوونه‌ت زیاتر له بێئاگاییه‌وه نزیكه، بێئاگاییه‌ك خه‌ریكه واتلێده‌كات بچیته ناو چوارچێوه‌ی ئه‌و كه‌سانه‌ی كورد وته‌نی تفه‌نگ به تاریكییه‌وه ده‌نێن، بۆیه نامه‌وێت هیچ سه‌رنجێك له‌سه‌ر ئه‌م بۆچوونه هه‌رزه‌گۆییه ده‌رببڕم.\nكاكه حه‌مه من هه‌واڵێكی رۆژنامه‌ی هاووڵاتیت بۆ باس ده‌كه‌م، كه ئه‌مڕۆ چوار شه‌ممه رێكه‌وتی 19/8/2009 له لاپه‌ڕه 2ی هه‌مان رۆژنامه‌دا بڵاو كراوه‌ته‌وه و به مانشێتێكی گه‌وره نوسیوویه‌تی" كتێبه‌كانی فه‌رهاد پیرباڵ له ده‌ڤه‌ری بتوێن ده‌سوتێندرێن"، هه‌ر لێره‌وه حه‌ز ده‌كه‌م خۆت سه‌ردانی سایتی هاووڵاتی بكه‌یت و ناوه‌رۆكه‌كه‌ی بخوێنیته‌وه، هه‌مان رووداوی قه‌ڵای شێروانه‌ی گه‌نجه‌كانی كه‌لار، چۆن دوباره‌بۆته‌وه له له چیای ماكۆكی ناوچه‌ی بتوێن، ئایا تۆ چ خوێندنه‌وه‌یه‌كت هه‌یه بۆ ئه‌و رووداوه، پێتوایه ئه‌وه رێكه‌وته هه‌مان كار دووباره راوه‌ته‌وه، یاخود پێتباشه ئه‌و كاره پۆخڵه ببێته نه‌ریتی ئه‌م جڤاته؟!\nئایا سوتاندنی كتێب كاری مرۆڤه هۆشمه‌ند و جوامێره‌كانه، ئایا مرۆڤی هۆشمه‌ند و جوامێر یان كه‌سانی رۆشنبیر به‌رگری له‌م كاره پۆخڵاواتانه ده‌كه‌ن و به شاكاری وه‌سف ده‌كه‌ن؟!\nئایا ئه‌وه رۆشنبیره هه‌ڵه‌گۆكان نیه ره‌واتی به‌م كاره ده‌ده‌ن و خه‌ڵكی تریش هان ده‌ده‌ن كتێب سوتاندن بكه‌نه نه‌ریت؟\nبۆیه لێره‌شدا حه‌ز ده‌كه‌م خۆت ئاسایی په‌یامێكی سوزان سۆنتاگت به‌بیر بهێنمه‌وه، كه بۆ بۆرخیسی ناردووه، له‌و په‌یامه‌دا سوزان خه‌مباری خۆی له به‌رانبه‌ر نوسینه ئه‌لكترۆنییه‌كان ده‌رده‌بڕێت، كه به قه‌ولی ئه‌و جێگه‌ی كتێبه‌كانی گرتۆته‌وه، ده‌ڵێت" له‌م حاڵه‌ته‌دا پێویست به ئاگر كه‌وتنه‌وه‌یه‌كی گه‌وره ناكات، ئیتر به‌ربه‌ره‌كان كتێبه‌كان ناسوتێنن"، ده‌بێت بزانیت سوتاندنی كتێب له عه‌قڵییه‌تێكی به‌ربه‌رییه‌وه سه‌رچاوه ده‌گرێت و عه‌قڵه به‌ربه‌رییه‌كانیش ره‌وایه‌تی پێده‌ده‌ن، ده‌بێت به تۆشه‌وه هه‌وڵ بدرێت رێگه له باڵابوونی ئه‌و عه‌قڵیه‌ته به‌ربه‌رییه بگیردرێت، ئه‌ویش به وشه، نه‌ك به په‌لاماردان!!!\nچونكه باڵابوونی عه‌قڵیه‌ته به‌ربه‌رییه‌كان، ده‌بێته هۆكاری باڵابوونی خواوه‌نده سیاسییه موقه‌ده‌سه‌كان و مانه‌وه‌ی ئه‌و وه‌حشه‌ته‌ی كه له رابردوودا بووه‌هۆی بێنرخكردنی مرۆڤه به‌دبه‌خته‌كانی ئه‌م جڤاته.\nلێره‌دا ده‌مه‌وێت ئه‌وه بڵێم به كاكه حه‌مه، راستییه‌كه‌ی من هیچ كاتێك نه‌مویستووه دڵی هیچ كه‌سێك زویر بكه‌م، چونكه باوه‌ڕموایه، من بۆ ئه‌وه نه‌هاتومه‌ته بوون، تا كه‌سانی تر بڕه‌نجێم، وه‌لێ ناشتوانم موژده‌ی به‌خته‌وه‌ركردن به هیچ كه‌سێك بده‌م، له‌به‌ر ئه‌وه‌ی خۆم هیچكاتێك نه‌توانیووه به‌خته‌وه‌ری بدۆزمه‌وه، خۆت ده‌زانیت ئێمه نه‌وه‌ی وڵاتێكین پڕه له بێبه‌هاكردنی مرۆڤ، كه سیاسه‌تی قۆڕی ئه‌م وڵاته و چینه عه‌سابه‌كانی ئه‌م وڵاته و رۆشنبیره فزوڵه‌كان ئه‌وانه‌ی كه هاووزمانه‌كانی خۆیان به گاگه‌ل ده‌شوبهێنن، خه‌ریكه به‌ختوه‌ریمان لێده‌كه‌ن به ئه‌فسانه‌ی ناو حیكایه‌ته‌كان و هه‌میشه ده‌یانه‌وێت شایی و لۆغان بۆ له ژێرپێنانی كه‌رامه‌تی ئینسان بگێڕن، من لێره‌وه له رێگه‌ی ئه‌م نامه‌یه‌وه كه بۆ كاكه حه‌مه كاكه ره‌شی ده‌نوسم، داوای لێبوردن له هه‌موو كه‌سێك ده‌كه‌م، ئه‌گه‌ر به‌هۆی وشه‌یه‌كی منه‌وه ئازار درابن، له هه‌مانكاتیشدا له ته‌واوی ئه‌و كه‌سانه‌ش ده‌بورم كه ئازارییان داوم و تۆمه‌تیشیان بۆ دروست كردووم، ئه‌وانه‌ی كه ئازارییانداوم پێیان ده‌ڵێم، گه‌ڕانه‌وه بۆ نێوخود وا ده‌كات له مرۆڤ، له ئازاردانی ئه‌وانی تر دوربكه‌وێته‌وه، ئه‌وانه‌ش كه رۆژێك له رۆژان تۆمه‌تێكی ناڕوایان بۆ دروستكردووم، وه‌ك عیسای مه‌سیح پێیانده‌ڵێم" خودایه بیانبووره ئه‌وانه نه‌زانن"، چونكه من ده‌مێكه گه‌شتومه‌ته ئه‌و بڕوایه‌ی، ده‌بێت له‌به‌رانبه‌ر ئه‌وانه‌ی ئازارمان ده‌ده‌ن، ئێمه به‌زه‌ییمان پێیاندا بێته‌وه، له‌به‌رانبه‌ر ئه‌و نووسه‌ره هه‌ڵه‌گۆییانه‌ی كه ئیسنانه‌كان به گاگه‌ل ده‌شوبهێنن، بڵێین ئه‌م وه‌حشه‌ته پێیوستی به خه‌مخواری مرۆڤ هه‌یه، چونكه ئه‌مانه نووسه‌ره به فیكره‌كانی وڵاته‌كه‌ی منن!!!\nPrevious تاكتیك به ئاوازی حوشتر …. سمكۆ عه‌بدولكه‌ریم\nNext هه‌ڵبژاردنی کوردستان و گۆڕان و کۆمه‌ڵێک ئامانج و به‌رپرسیارێتی


ڕۆڵی كۆمه‌ڵگا له‌خوڵقاندنی سه‌ركرده‌دا - ئاوێنه\nڕۆڵی كۆمه‌ڵگا له‌خوڵقاندنی سه‌ركرده‌دا\n• كۆمه‌ڵگا مرۆڤایه‌تیه‌كان هه‌ر له‌سه‌ره‌تاو ده‌ستپێكی ژیان‌و گوزه‌ران له‌سه‌ر گۆی زه‌ویداو له‌ده‌ستپێكی مێژووی مرۆڤایه‌تیه‌وه ڕۆڵ‌و كاریگه‌ری گه‌وره‌ی هه‌بوه له‌سه‌ر پێشكه‌وتن‌و گه‌شه‌كردن‌و ئاوه‌دانكردنه‌وه‌و پێگه‌یاندنی تاكه‌كان‌و دروستكردنی ده‌وڵه‌ت‌و حوكمڕانی‌و ڕێكخستنی هه‌مو بواره‌كانی ژیان، تاگه‌یشتۆته ئه‌م ئاست‌و پێگه‌یه‌ی ئێستا كه به‌هه‌مو پێوانه‌كان گه‌یشتۆته ترۆپكی داهێنان‌و خۆشگزورانی‌و پێشكه‌وتنه‌كان.\nكۆمه‌ڵگا بۆ خۆی بریتیه له گردبونه‌وه‌ی كۆمه‌ڵه كه‌سانێك كه به‌رژه‌وه‌ندیه‌كی هاوبه‌ش كۆیان ده‌كاته‌وه له‌نمونه‌ی خوێن ،بازرگانی ،پیشه‌سازی،نه‌ته‌وه،ئاین،مه‌زهه‌ب،شار،گوند،خێزان و…هتد.هه‌ربۆیه‌ش كۆمه‌ڵگاكان ده‌كرێنه سێ جۆره‌وه له‌سه‌ر بنچینه‌ی دروستبونیان،وه‌ك:\n• كۆمه‌ڵگا جێگیره‌كان به‌مه‌به‌ست: له‌نمونه‌ی:زانكۆ و قوتابخانه و سه‌ندیكا و ڕێكخراو و حیزبه سیاسیه‌كان،كه له‌پێناو مه‌به‌ستێكی دیاریكرداودا دروستكراون.\n• كۆمه‌ڵگا ناجێگره‌كان به‌بێ مه‌به‌ست: له‌نمونه‌ی، گردبونه‌وه‌ی خه‌ڵكی له‌ده‌وری ڕووداوێك له شه‌قامێكدا، یان گردبونه‌وه‌ی كۆمه‌ڵه كه‌سانێك له یاریگایه‌كدا بۆ بینینی یاریه‌ك.\n• كۆمه‌ڵگا خۆڕسكه جێگیره‌كان: له‌نمونه‌ی،نه‌ته‌وه و شار،گوند. ئه‌م جۆره‌شیان له‌سه‌ر بنچینه‌ی ساده‌یی و ئاڵۆزی ده‌كرێته دوو جۆری تره‌وه له: كۆمه‌ڵگا ساده و ساكاره سه‌ره‌تاییه‌كان و كۆمه‌ڵگا ئاڵۆزه‌كانی ئه‌م سه‌رده‌مه.\nئه‌وه‌ی كه زانستی كۆمه‌ڵناسی له‌سه‌ری ڕێكه‌وتوه ئه‌وه‌یه كه هه‌موو جۆره كۆمه‌ڵگاكان به بێ جیاوازی پێكهاته‌و جۆری په‌یوه‌ندی وسروشتی دروستبونیانه‌وه،هه‌موانیان ڕۆڵ و كاریگه‌ری گه‌وره‌یان هه‌یه له‌سه‌ر خوڵقاندنی ڕووداوه‌كان ،به ئه‌رێنی و نه‌رێنیانه‌وه و ڕۆڵیان هه‌یه له پێشكه‌وتن و ئاوه‌دانكردنه‌وه‌و هه‌ڵكه‌وتنی سه‌ركرده و ڕابه‌رایه‌تی كۆمه‌ڵگاكان.\n• جا چه‌ند كۆمه‌ڵگا مرۆڤایه‌تیه‌كان ئاستی هوشیاری سیاسی و ئابوری و كۆمه‌لاَیه‌تی و ئه‌منی و تێگه‌یشتن و زانست و ته‌كنه‌لۆجیایان به‌رز بوبێت و دووركه‌وتبنه‌وه له كۆمه‌ڵگا ساده و سه‌رتاییه‌كان و بوبنه خاوه‌نی فه‌لسه‌فه و ڕێباز و ئایدیای مرۆڤایه‌تی و هه‌نگاویان نابێت و پلانیان هه‌بوبێت بۆ خۆشگوزه‌رانی تاك و كۆمه‌ڵگاكانیان و به‌دوای سیسته‌می حوكمڕانیه‌كی ڕه‌شید و دادپه‌روه‌ردا گه‌ڕابن كه هه‌موو مرۆڤه‌كان تیایدا ئازادی و سه‌ربه‌خۆ بووبن و مافه‌كانیان دابینكرابێت و هه‌موان هه‌ست به‌بون و كه‌رامه‌ت و پیرۆزیه‌كانیان بكه‌ن و سیسته‌مێكی حكومڕانی دیموكراسییان پێكه‌وه نابێت،به‌دڵنیایی له‌م جۆره كۆمه‌ڵگایانه‌دا تاكی به‌هره‌مه‌ند و لێهاتوو و زیره‌ك و داهێنه‌ر و پڕ به‌خشش په‌یدا ده‌بێت و ده‌خڵقێت و له‌ناویشیاندا سه‌ركرده‌ی هه‌ڵكه‌وتوو كاریزماش دێته به‌رهه‌م،كه دواتر ئه‌م سه‌ركرد و ڕابه‌رانه جارێكی تر ده‌بنه‌وه هۆكاری پێشكه‌وتنی كۆمه‌ڵگاكانیان و دووركه‌وتنه‌وه له نایه‌كسانی و توندوتیژی و زوڵم و چه‌وساندنه‌وه‌و ده‌بنه هۆی پێه‌وه‌كه‌وه‌نانی كۆمه‌ڵگای ڕه‌فا و پێشكه‌وتو و ئازادیخواز و لیبڕاڵ كه تیایدا تاك و كۆمه‌ڵگا هه‌ست به دادپه‌روه‌ری و پێكه‌وه‌ژیان و كاری هاوبه‌ش و ئاشتی و خۆشگوزه‌رانی بكه‌ن.\nبۆیه په‌یوه‌ندی نێوان كۆمه‌ڵگا و سه‌ركرده سیاسیه‌كان بریتیه له‌هاوكێشه‌یه‌كی دوو ئاڕاسته‌یی و ته‌واوكه‌ری یه‌كتر،به‌و شێوه‌یه كۆمه‌ڵگای هوشیار سه‌ركرده‌ی هوشیار ده‌خوڵقێنێت و سه‌ركرده‌ی هوشیار و كاریزماكانیش كۆمه‌ڵگاكانیان به‌ره‌و لوتكه‌ی به‌رزی و پێشكه‌وتن و داهێنانی زیاتر ده‌به‌ن.\n• به پێچه‌وانه‌شه‌وه كۆمه‌ڵگا داخراو و قه‌تیس و دۆگما و هه‌ژار و نه‌خۆش و دواكه‌وتوه‌كان كه تیایدا تاكه‌كان هه‌ست به‌زوڵم و چه‌وساندنه‌وه و كۆیلایه‌تی ده‌كه‌ن له‌ئه‌نجامی پیاده‌كردنی سیستمی حوكمڕانیه‌كی تاكڕه‌و و چه‌وسێنه‌ر و خۆسه‌پێن و سیسته‌مێكی حوكمڕانی داخراو و نوخبه‌یی و بنه‌ماڵه‌ییه‌كانه‌وه،هه‌میشه ئه‌و كۆمه‌ڵگایانه تاكی ناته‌ندروست له جه‌سته و عه‌قڵ و بیركردنه‌وه‌دا به‌رهه‌مدێنن و دواتریش ده‌بنه ماكینه‌ی به‌رهه‌مێنانی سه‌ركرده‌ی تاكڕه‌و و خۆپه‌سه‌ندو مه‌غرورو هیچ نه‌زان ،كه له‌ئه‌نجامیشدا به‌هه‌مان شێوه كۆمه‌ڵگا به‌ده‌ست سیاسه‌ت و بیركردنه‌وه و مامه‌ڵه‌ی چه‌وت و هه‌ڵه‌ی ئه‌و سه‌ركردانه‌وه توشی ده‌یان كاره‌ساتی جه‌رگبڕ ده‌بێت و كۆمه‌ڵگاش ڕۆژ به ڕۆژ به‌ره‌و دواكه‌وتویی زیاتر و هه‌ژاری و نه‌هامه‌تی و نه‌خوێنده‌واری و توندوتیژی و ده‌مارگیری و داخراوی زیاتر و چه‌وساندنه‌وه‌و به‌كۆیله‌كردن ده‌چێت.\n• لێره‌دا پرسیار ئه‌وه‌یه ،كه ئایا كۆمه‌ڵگا و سه‌ركرده‌كانی كورد له‌كوێی ئه‌م هاوكێشه‌یه‌دان ؟\nبه‌داخه‌وه له‌گه‌ڵ ئه‌وه‌ی كه كۆمه‌ڵگای كورده‌واری له ڕووی كۆمه‌لاَیه‌تی و ئابوری و ئه‌منی و زانستیه‌وه به‌كۆمه‌ڵگایه‌كی پێشكه‌وتوو دانانرێت، به‌لاَم له‌ڕووی سیاسیه‌وه كۆمه‌ڵگایه‌كی هوشیاره‌و حه‌زو خواستی بۆ پێشكه‌وتن و ئازادی و دیموكراسی و مافه‌كانی و دادپه‌روه‌ری و یه‌كسانی و خۆبژێوی و كرانه‌وه به‌سه‌ر كۆمه‌ڵگاكانی تردا به‌هێزه و گه‌ره‌كیشێتی هاوبه‌شی بكات له پێكه‌وه‌نانی ژیان و ئاشتی ناوچه‌یی و دونیاشدا و له‌و پێناوه‌شدا به سه‌دان ساڵ خه‌بات و قوربانیداوه و به‌رده‌وامیشه،هه‌ربۆیه كۆمه‌ڵگایه‌ك هه‌ست به به‌رژه‌وه‌ندی و مافه‌كانی بكات و خه‌بات و قوربانیشیان له پێناودا بدات به‌دڵنیایی كۆمه‌ڵگایه‌كی هوشیاره، به‌لاَم به‌داخه‌وه سه‌ركرده‌كانی ناهوشیار وله‌ئاست پێویست و قوربانیدانه‌كانی كۆمه‌ڵگای كوردیدا نه‌بون و نین، هه‌ر بۆیه نه‌توانراوه كۆمه‌ڵگای كورده‌واری له‌هه‌موو بواره‌كانی تریشدا هه‌نگاو به‌ره‌و پێشه‌وه بنێت،بۆیه هه‌موو كاره‌سات و نوشست و شكسته سیاسی و سه‌ربازی و شۆڕش و خۆپیشاندانه‌كانی كورد له‌هه‌ر چوار به‌شه‌كه‌ی كوردستاندا به‌شێكی گه‌وره‌ی ده‌كه‌وێته ئه‌ستۆی ڕابه‌ر و سه‌ركرده‌كانه‌وه نه‌ك كۆمه‌ڵگای كورده‌واری،هه‌ربۆیه‌ش تائێستا نه‌گه‌یشتونه‌ته ئامانج و دوامه‌نزڵی سه‌ركه‌وتن و هه‌ر له‌ناو بازنه‌یه‌كی بۆشدا ده‌خولێینه‌وه و نه‌توانراوه نه له‌ناوخۆدا دۆستی یه‌كتر بین و نه‌له‌ده‌ره‌وه‌ش دۆست و هاوپه‌یمانی كۆنكرێتی پێكه‌وه بنێن و هه‌ر بێ پشتیوان و بێ دۆستی ماوینه‌ته‌وه‌و ته‌نها شاخه‌كان به‌پشتیوانی ڕاسته‌قینه‌ی خۆمان ده‌زانین و نمونه‌كانیشمان هه‌موو كاره‌ساته‌كانی ئه‌نفال و كیمیاباران و هه‌ڵه‌بجه و جینۆساید و له‌ئێستاشدا بێ ده‌نگی ناوچه‌كه و دونیا و ته‌نانه‌ت خۆشمان له‌سه‌ر عفرین و مقاوه‌مه‌ت و به‌رخۆدانه بێ وێنه‌كه‌یه‌تی كه نزیكه‌ی دوو مانگه به‌بێ كه‌سی و بێ پشتیوانی و به‌ته‌نها ڕووبه‌ڕووی گه‌وره‌ترین سوپا و چه‌ته تیرۆریسته‌كانی ناوچه‌كه بۆته‌وه‌و خۆڕاگری ده‌كات.\nجا هه‌ركات توانیمان به‌مانای وشه كۆمه‌ڵگایه‌كی هوشیار پێكه‌وه بنێین ئه‌وا ئه‌وكات ده‌توانین سه‌ركرده‌و ڕابه‌رانێكیش دروستبكه‌ین كه بتوانن كۆمه‌ڵگای كوردی بپه‌ڕێننه‌وه ئه‌وبه‌ری ئه‌مان و ئاسایش و ده‌وڵه‌تی سه‌ربه‌خۆ و خۆشگوزه‌رانی و پێشكه‌وتن و پڕ له یه‌كسانی وڕه‌فا و دوور له نادادپه‌روه‌ری.\nبڵاوكراوه‌ته‌وه له 19-03-2018


هێرشی ئاسمانیی ئیسرائیل بۆ سەر بنکە وبارەگاکانی ئێران لە سووریە ٨ کوژراوی لێکەوتەوە – کوردستان و کورد\nئەرتەشی ئیسرائیل لە هێرشێکیی ئاسمانییدا بنکە و بارەگاکانی ڕێژیمی ئێرانی لە لازقیەی سووریە کردە ئامانج و لە ئاکامدا ٨ کەس لە میلیشیاکانی سەر بەرێژیمی ئێران کوژران.\nبەپێی ڕاپۆرتی چاوەدێری مافی مرۆڤی سووریە، ڕۆژی هەینی ١٧ی بانەمەڕی ١٤٠٠ی هەتاوی، فڕۆکەشەڕکەرەکانی ئیسرائیل لە هێرشێکی ئاسمانیدا بنکە و بارەگاکانی رێژیمی ئێرانیان لە پارێزگای لازقیەی سووریە کردە ئامانج و ٨ کەس لە میلیشیاکانی سەربەسپای پاسدارانی رێژیمی ئێران کوژران.\nچاوەدێری مافی مرۆڤی سووریە ڕایگەیاند کە ئەرتەشی ئیسرائیل هێرشی کردۆتە سەر دامەزراوە سەربازییەکانی ئێران و هەروەها کۆگای تەقەمەنی و چەکوچۆڵی میلیشیاکانی سەر بە سپای پاسداران لە پارێزگای لازقیەی سووریە و بە خەستی بۆردمانی کردووە.\nڕامی عەبدولڕەحمان، بەرپرسی چاوەدێری مافی مرۆڤی سووریە لەم پێوەندییەدا وتی: ٨ کەس لە چەکدارەکانی سەر بە رێژیمی ئێران لە ئاکامی ئەم هێرشەدا کوژراون کە ٥ کەسیان ئێرانیین و ٢ کەس ئەفغانی و ١ کەسی سووری کە هەموویان سەر بە سپای پاسدارانی ڕێژیمی ئێرانن.


باشترین به‌رنامه‌ى داونلۆدكردنى ڤیدیۆ و تۆمارى ده‌نگى – ئەنجومەنی گەنجانی کوردستان\nسەرەتا / هەمەڕەنگ / باشترین به‌رنامه‌ى داونلۆدكردنى ڤیدیۆ و تۆمارى ده‌نگى\nباشترین به‌رنامه‌ى داونلۆدكردنى ڤیدیۆ و تۆمارى ده‌نگى\nAhang Hussein هەمەڕەنگ کۆمێنت بنوسە 109 بینین\nله‌ڕۆژگارى ئه‌مڕۆدا زۆرینه‌ى زۆرى گه‌نجان مۆبایلى زیره‌ك به‌كارده‌هێنن و له‌كاتى به‌كارهێنانى مۆبایلى زیره‌كیشدا بێشك پێویستیان به به‌رنامه یان ئه‌پى تایبه‌ت به داونلۆدكردنى ڤیدیۆ و تۆماركراوى ده‌نگى هه‌یه.\nبه‌رنامه‌ى داونلۆدى (turbo downloader) تۆربۆداونلۆده‌ر یه‌كێكه له‌و به‌رنامانه‌ى كه بۆ هه‌موو سیسته‌مه‌كا ئه‌ندرۆید و ئایئۆئێس زۆر به ئاسانى به‌كاردێت و بێ هیچ كێشه‌یه‌ك ڤیدیۆ و ده‌نگ به هه‌ر كوالیتیه‌ك بێت له ماوه‌ى 10 بۆ 20 چركه‌دا داونلۆدده‌كات.\nئه‌وه‌ى ئه‌م به‌رنامه‌یه له به‌رنامه‌كانى تر جیاده‌كاته‌وه ئه‌وه‌یه، كۆگا(ستۆره‌ج)ى تایبه‌ت به خۆى هه‌یه و هه‌رچه‌ند داونلۆدى پێ بكه‌یت هیچ شوێنێك له كۆگاى مۆبایله‌كه‌تدا داگیرناكات.\nدواتر شەش هەنگاو بۆ هەواڵسازی (هەواڵ نووسین) لە بارەی ڕووداوە ڕاستەوخۆكانەوە\nپێشتر خۆتڕزگاربكه له‌و ترسه‌ى له‌كاتى پێشكه‌شكردنى سیمیناردا توشتده‌بێت


مۆم و یاری منداڵان و گوڵەکان دانروان بۆ یادکردنەوەی قوربانیەکانی هێرشە تیرۆریستیەکەی نیس 14 تەمموز، کە لۆریەك خۆی کرد بەناو ئاپۆڕەی ئەوانەی ئاهەنگیان دەگێڕا بۆ رۆژی باستیل. "دەوڵەتی ئیسلامی" (داعش) زۆر بەخێرایی وتی شۆفێری لۆریەکە سەر بەوانە و محەمەد لاهویج بوحلێل یەکێك بووە لە شوێنکەوتوانیان، بەڵام شارەزایان دەڵێن هیچ بەڵگەیەك نەدۆزراوەتەوە لەسەر پەیوەندیی ئەو شۆفێرە بە گروپەکەوە. [فۆتۆ ئان کریستین پوژولا/ئاژانسی فرانس پرێس]\nبەرپرسان و شارەزایان دەلێن کە بۆ ماوەیەکی زۆر "دەوڵەتی ئیسلامی" (داعش) ناسرابوو بەوەی ئەو هێرشە تیرۆریستیانەی دەگرتەئەستۆی کە پلانی بۆ کردبوون یان هەوادارانی ئەنجامیان ده‌دا، بەڵام راستی ئەو بابەتە زۆر کەمی کردۆتەوە لە چەند مانگی رابردوودا، ئەمەش لەگەڵ شکستی یەك لەدوای یەکی سەربازییان.\nیەکشەممە 1 تشرینی یەکەم، گروپەکە هێرشەکەی لاس ڤێگاسی ئەمریکای گرتەئەستۆ و وتی تەقەکەرەکە، کە ژمێریارێکی خانه‌نشینی 64 ساڵە بوو، "سەربازێکی" گروپەکە بووە.\nرۆژی دواتر، گروپەکە بەیاننامەیەکی بڵاوکردەوە کە ئه‌و قومارچییە، ستیڤن پادۆك، لەماوەی رابردوودا هاتۆته‌سه‌ر ئایینی ئیسلام و بەناوی نهێنیی ئەبو عه‌بدول بار ئەمریکی ناسرابوو.\nلیکۆڵەڕەوان و شارەزیانی داعش ئەمەیان خستۆتە ژێر پرسیارەوە و دەڵێن "هیچ پەیوەندییەك" نیە لەنێوان پادۆك و هیچ گروپێکی تیرۆریستی جیهانیدا.\nوەزیری دەرەوەی فەرەنسا ژێرارد کۆلۆمب سێشەممە وتی: " ئەمڕۆ داعش وا دیارە هەموو هێرشێك دەگرێتەئەستۆ لەبەرئەوەی بە پاشه‌كشه‌ی سەربازیدا دەڕوات و پێویستی به‌وه هه‌یه "له بواری میدیادا بمێنێته‌وه ."\nگروپەکە هه‌میشه هەمان میتۆدی بەکارهێناوە بۆ گرتنەئەستۆی هێرشەکان، تەنانەت ئەگەر شکستیان هێنابێت یان بەرپەچدرابنەوە.\nداعش ده‌خوازێت هێرشبەران ئاماژە بكه‌ن به بەیعەتدانیان بە گروپەكه پێش یان لەکاتی هێرشەکانیاندا.\nئەگەر ئەوە نەکرێت، ئەنجامدەرەکە دەبێت بەڵگەیەك بەجێبهێڵێت لە ماڵەوە یان لەناو ئۆتۆمۆبیله‌كه‌یدا، تەنانەت ئەگەر تەنیا ئاڵا ره‌شه‌كه‌ی گروپەکەش بێت، یان گرتەیەکی ڤیدیۆیی یان تۆماری دەنگی کە بەیعەتەکەی پیشانبدات.\nگومانەکان لەسەر گرتنەئەستۆی ئەو کارانە لەلایەن گروپەکەوە لە هێرشەکەی تەمموزی 2016 لە نیس دەرکەوت، دوای ئەوەی شۆفێرێکی تونسی تەمەن 31 ساڵ لۆریەکەی بەناو خەڵكدا لێخوڕی و 86 کەسی کوشت.\nهەرچەندە داعش بەخێرایی هێرشەکەی گرتەئەستۆ، کەچی تاکو ئێستا هیچ بەڵگەیەك نەدۆزراوەتەوە کە شۆفێرەکە، محەمەد لاهویج بوحلێل، ببەستێتەوه بە داعش یان بە ئایدۆلۆژیایەکی توندڕەوی دیکەوە.\nفەرهاد خۆسرۆخاڤار، شارەزای ئیسلام لە کۆلیژی خوێندنی باڵا لە زانستە سیاسییەکان لە پاریس، بە ئاژانسی فرانس پرێسی وت: "ئەم کۆمەڵکوژیە هیچ پەیوەندیی بە جیهادەوە نه‌بووه و ئەنجامدەرەکە کێشەی دەروونی زۆری هەبووە."\nوتی: "بەڵام کەس گوێناگرێت. چەندین ساتەوەخت هەیە تیایاندا کۆمەڵگاکان کوێرن و دەکەونە داوی دەوڵەتی ئیسلامییەوە."\nئەم گرتنەئەستۆ گوماناویانە زیاتربوون لەکاتێکدا گروپە توندڕەوەکە شکستی یەك لە دوای یەكی خواردووە لە عێراق و سوریا و "خەلافەتەکه‌ی" لە بچوکبوونەوەدایە.\nپۆڵ کروکشانك لە ناوەندی دژەتیرۆر لە وێست پۆینت وتی: "داعش لە چەند مانگی رابردوودا چەندین هێرش و رووداوی به ساخته لەئەستۆگرتووە کە هیچ پەیوەندییان بە جیهادەوە نیە."\nوتیشی: "داعش، کە تەنگەتاوبووە بۆ سەرنج راکێشان به‌لای خۆیدا، هەموو شتێك دەخاتە ئەستۆی خۆی لەم رۆژانه‌دا، چونکە دەزانێت هەوادارانی بڕوا بە حکومەت و میدیاکان ناکەن."\nشیراز ماهیر، شارەزا لە ئیسلامی توندڕەودا، لەسەر تویتەر وتی ئەگەر تەقەکەرەکەی لاس ڤێگاس "باوەڕی گۆڕیبێت و پەیوەندیی بە داعشەوە کردبێت، دەبوو کەسێك بیزانیایە."\nماهیر، کە نووسەرێکی زانکۆی کینگس کۆلێژی لەندەنیشە، وتی: "هاوڕێ و خێزان و یاساپارێزانیش هەموویان ئاماژە بۆ ئەوە دەکەن."\nشارەزایه‌كی بزووتنەوە ئیسلامییەکان، ماتیو گیدێر، وتی: "شکستی گروپەکە لەسەر زەمین و لەدەستدانی قەڵاکانی، وەک موسڵ لە عێراق و رەققە لە سوریا، ئەم گرتنەئەستۆ دروستكراوانه‌ی رووندەکاتەوە."\nوتیشی: "ئەمڕۆ، بەرپرسی ئاژانسی پروپاگەندەی ئەعماقی گروپەکە لەبەردەم تەلەفزیۆندا دانیشتووە [تەماشای هەواڵەکان دەکات] ... ئه‌مجار به‌یاننامه‌ی به‌رپرسیارێتی دەردەکات."\nهه‌روه‌ها وتی: "ئێمە چیتر به‌رامبه‌ر ئەو کەسانە نیین کە بەڵگەیان دەوێت." وتیشی بەرپرسەکەی ئەعماق "تاڕاده‌یه‌ك به‌رپرسیارێتی له هەموو ئەو رووداوانە راده‌گه‌یه‌نێت کە دێنە بەرچاوی".\nبەلجیکا 4 کەس دەداتە دادگا لەسەر تێرۆریزم


لە ڕێگەی ئینتەرنێتەوە هەموو كەس دەتوانێت سكاڵا تۆمار بكات – تۆڕی میدیایی خەڵک\nلە ڕێگەی ئینتەرنێتەوە هەموو كەس دەتوانێت سكاڵا تۆمار بكات\n2019/09/04 - 7:17 PM\nوەزارەتی ناوخۆی حكومەتی ھەرێمی كوردستان ڕایدەگەیەنێت، لەمەودوا هاووڵاتیان و ئەفسەر و كارمەندان و فەرمانبەرانی شارستانی دەتوانن لەڕێگەی لینكێكی تایبەت و ئەلیكترۆنیەوە سكاڵاكانیان تۆمار بكەن.\nوەزارەتی ناوخۆی حكومەتی ھەرێمی كوردستان لە نووسراوێكدا، كە وێنەیەكی دەست (خەڵك) كەوتووە و ئاڕاستەی یەكە ئیدارییەكان كراوە، ڕایگەیاندووە، لە ڕێگەی لینكێكی تایبەتەوە، كە لەلایەن وەزارەتی ناوخۆوە دانراوە ھاووڵاتیان و ئەفسەر و كارمەندان و فەرمانبەرانی شارستانی دەتوانن گلەیی و ڕەخنەكانیان لەسەر دامودەزگا و فەرمانگە حكومیەكان و بابەتەكانی دیكە تۆمار بكەن.\nڕاشیگەیاندووە، بە كلیك كردنی ئەو بەشە، كە لە چەند خانەیەك پێكهاتووە، ناوی سكاڵاكەر و ژمارەی مۆبایل، كە ئەمەیان ئارەزوومەندانەیە و ئەو كەسەی سكاڵاكە تۆمار دەكات دەتوانێت ناو و ژمارەی خۆی نەنووسێت.\nلێرە كلیك بكە بۆ چوونە ناو لینكی تۆماركردنی سكاڵا\nئینتەرنێتحكومەتی ھەرێمسكاڵانووسوەزارەتی ناوخۆ\nژمارەیەك قاپ و مەنجەڵ لە بازاڕ و شوێنە گشتیەكانی سلێمانی دەستی بەسەرداگیرا\nهاوپەیمانان دوو لیوای دیكەی پێشمەرگە پڕچەك دەكەن\nخشتەی لێبڕینی مووچەی وەزارەتی ناوخۆ و خوێندنی باڵا بڵاوكرایەوە\nوتەبێژی ژووری ئۆپراسیۆنی پارێزگای هەولێر: تائێستا بڕیار لەسەر ڕاگرتنی دەوام نەدراوە\nداوا دەكرێت وەرگرتنی پارەی خۆڵ و خاشاك و تابلۆی سەر دوكانەكان ڕابگیرێت\n2020/08/14 - 8:30 PM\nبەڕێوەبەرایەتی پۆلیسی پارێزگای هەولێر ڕایدەگەیەنێت، هێزەكانیان لە هەڵمەتێكدا هەڵسان بە چۆڵكردنی زۆربەی شوین و شەقامە گشتییەكان، كە بەشێك لە هاووڵاتیان بۆ مەیخواردنەوە و نێرگەلەكێشان بەكاریان دەهێنا .\nبەڕێوەبەرایەتی پۆلیسی پارێزگای هەولێر لە ڕاگەیەنراوێكدا ،كە وێنەیەكی دەست (خەڵك) كەتووە ڕایگەیاندووە، بەشی پۆلیسی چالاكییە مەدەنییەكان لە هەڵمەتێكدا هەڵسان بە چۆڵكردنی زۆربەی شوین و شەقامە گشتییەكان ، كە بەشێك لە هاووڵاتیان بۆ مەیخواردنەوە و نێرگەلەكێشان بەكاریان دەهێنا و خەڵكیان بێزار دەكرد.\nئەمە لەكاتێكدایە، لەماوەی ڕابردوودا بەشێكی زۆر لە شەقامەگشتییەكان و نزیك پاركەكانی هەولێر بە هۆی ئەو هاووڵاتیانەی ئێواران نێرگەلە و خواردنەوە كهولییەكانیان دەخواردەوە بوو بووە هۆی بێزاربوونی هاووڵاتیان و ئەو خیزانانەی بۆ پشوودان سەردانی ئەو شوێنە گشتیانەیان دەكرد.


توانای گەنجان · Kurdsport\n392 کەمتر لە خولەکێک\nزۆرن ئەو گەنجانەی حەزو خولیایان بۆ وەرزش هەیە بەڵام ، هەندێکیان کاری قورسی بۆ ئەنجام ئەدەن هەمیشە باشتر هەوڵ ئەدەن هەندێک لە یاساکانی ژیان ئەشکێنن ناترسن و کۆڵ نادەن و بەردەوام ئەبن بۆ گەشتن بە لوتکە و شکانی ریکۆردو بەناوبانگ بوون.\nدوو پاسکیل سواری بەتوانا رێگای دوورو درێژو بێ کۆتا کیلۆمەتر رێ ئەبرن بە پاسکیلەکانیان بە شێوازی (road cyclist)\nنمونەی یەکێک لە رێگاکانی بریویانە بە پاسکیل سواری لە سلێمانی بۆ پایتەختی کوردستان شاری هەولێر کە لە کاتژمێر (٤)ی بەیانی دەستیان بە پاسکیل سواری کردوە کە رێگای چونیان بۆ شاری هەولێری (۱۹٤)کم بوە هاتنەوەیان بە رێگایەکی جیاوازدا کە (۱۸٥)کم .\n(دوو پاڵەوانەکەی شاری سلێمانی )\nعیرفان فایه ق ئه حمه د\nشکار عبدالجبار حمه کریم\nگروپی پاسکیلسوارانی سلێمانی


خانمە ئەکتەری هولید و نوێنەری نەتەوە یەکگرتووەکان بۆ کاروباری مرۆیی یادی تێپەڕبوونی ٤٥ ساڵەی تەمەنی دەکاتەوە.\nخانمە ئەکتەری دیاری سینەما ئەنجێلینا جولی لە دایکبووی ٤ی تەمووزی ساڵی ١٩٧٥ە لە شاری لۆس ئانجلۆسی ویلایەتی کالیفۆرنیای ئەمەریکا، لە خێزانێکی هونەری واتە دایک و باوکی ئەکتەر بوون بەناوەکانی جۆن ڤۆیت و مارشلین بێرتاند.\nئەنجێلینا جولی لە قۆناغی هەرزەکاری واز لە خوێندن دەهێنێت و دەست بەکاری نمایشکاری دەکات لە شارەکانی لەندەن و نیویۆرک و لۆس ئەنجلۆس، لە تەمەنی ١٨ ساڵی بۆ یەکەمجار لە فیلمێکی سینەمایی بەناوی " Cyborg 2" دەردەکەوێت، بەڵام شکستی هێنا و بڕیاریدا چیتر نەچێتەوە ناو سینەما و کاری نواندن.\nجولی بڕیارەکەی لە ساڵی ١٩٩٥ هەڵدەوەشێنێتەوە و دووبارە بەشداری لە فیلمێک دەکات بەناوی " Hackers"، بەڵام ئەمجارەیان سەرکەتوو و بەردەوام بوو.\nپاش ماوەیەکی زۆر لە بەشداریکردنی لە چەندین فیلم، لە ساڵی ١٩٩٧ رۆڵی لە فیلمی " Cornelia Wallace" بینی، ئەمجارەیان توانی ببێتە ئەستێرەی سینەما و بە تەواوی خۆی بناسێنێت و خەڵاتی باشترین بەدەستبهێنێت.\nپاشان ئەنجێلینا جولی هەوڵیدا لە زانکۆ بخوێنێت بۆ بواری فیلم سازی، بەڵام ئەو فیلمەی بە جیهانی ناساند ناوی " Girl Interrupted" بوو، کە وەک باشترین ئەکتەری کچ خەڵاتی " Academy Award" وەرگرت.\nبەپێی زانیارییەکان جولی گرانبەهاترین ئەکتەری کچ بووە لە ساڵەکانی ٢٠٠٩،٢٠١١، ٢٠١٣، هاوکات سێ جار خەڵاتی گۆڵدن گڵۆبی وەرگرتووە و دوو جار خەڵاتی ئۆسکاری بەدەستهێناوە، چەندنین خەڵاتی دیکە.\nئەنجێلینا جولی جگە لە سینەما و بواری هونەری، هاوکات کەسایەتیەکی میهرەبان و بەخشندە بووە، ئەمەش وایکرد بە کارە خێرخوازیەکانی بناسرێت، نوێنەری سكرتێری گشتی نەتەوەیەكگرتووەكانە بۆ كاروباری كۆچبەران لە جیهاندا.\nئەنجێلینا جولی سێ جار ژیانی هاوسەرگیری پێکهێناوە، کۆتا هاوسەرگیری لەگەڵ ئەستێرەی بەناوبانگ براد پیت بوو، بەڵام ئێستا جیابووەتەوە و خاوەنی شەش منداڵن کە تەنها سێ لەو منداڵانە منداڵی راستەقینەی خۆیەتی.\nئەنجێلینا جولی دووجار سەردانی هەرێمی کوردستان و رۆژئاوای کوردستانی کردوەو ئاوارەکانی شەڕی سوریاو عێراقی بەسەرکردۆتەوە.\nسوود لە پەیجی کەی مەگەزین وەرگیراوە.\nئه‌م بابه‌ته 2828 جار خوێنراوه‌ته‌وه